28-vuotias mies todettiin erittäin vaaralliseksi toisen ihmisen hengelle ja terveydelle.

Helsingin käräjäoikeus tuomitsi eilen 28-vuotiaan Omar Muhumed Maowin kuudeksi vuodeksi vankeuteen 80-vuotiaan, Alzheimerin tautia sairastaneen miehen törkeästä pahoinpitelystä, törkeästä ryöstöstä ja törkeästä vapaudenriistosta.

Teko tapahtui viime heinäkuussa Helsingissä.

Syyttäjä vaati miehelle tuomiota tapon yrityksestä tai vaihtoehtoisesti törkeästä pahoinpitelystä. Oikeus tuomitsi miehen törkeästä pahoinpitelystä.

Syyttäjä vaati Maowille rangaistusta myös törkeästä raiskauksesta, mutta oikeus hylkäsi syytteen.

Oikeus totesi tuomiossaan, että Maowin on suoritettava koko kuuden vuoden rangaistus vankilassa, koska hän on aikaisemminkin syyllistynyt väkivaltarikoksiin ja hänet on todettu erittäin vaaralliseksi.

Maow on vuonna 2011 syyllistynyt tapon yritykseen ja vuonna 2015 ryöstöön.

Raaka pahoinpitely

Maow meni 80-vuotiaan miehen asuntoon viime heinäkuussa illalla, otti siellä vaatehuoneesta köyttä ja sitoi vanhuksen nilkoista ja ranteista makuuhuoneen tuoliin. Sidottuna vanhus pääsi hyppimään makuuhuoneen ovelle, jossa Maow kuristi häntä takaapäin kurkusta kyynärvarsiotteella.

Maow löi maassa maannutta sidottua vanhusta savisella patsaalla päähän, potki tätä jalkoihin ja vartaloon. Maow kiersi köyden myös vanhuksen kaulan ympäri ja kuristi häntä uhaten tappaa hänet.

Asunnosta Maow ryösti hopeisia ruokailuvälineitä, vanhuksen matkapuhelimen ja Helsingin kaupungin omistaman ja miehen kotihoidossa käytettävän tablettitietokoneen. Vanhuksen sormesta Maow vei kultasormuksen ja ranteesta kellon.

Uhkasi tappaa

Iäkäs mies sai jossain vaiheessa köysiä itse hieman löysemmälle, ja hän pyysi Maowia löysäämään köysiä lisää. Maow sen sijaan kiristi köysiä ja veti kaulan ympärille kiedottua köyttä ylöspäin. Lisäksi hän uhkasi useita kertoja tappaa vanhuksen.

Maow oli asunnolla yli viisi tuntia. Hän poistui vanhuksen omaisuus mukanaan jättäen tämän makaamaan sidottuna lattialle. 80-vuotiaalla miehellä kesti kaksi tuntia päästä irti sidonnasta.

Pahoinpitelystä aiheutui vanhuksen kaulalle verenpurkauma, oikeaan korvaan turvotusta ja verenvuotoa ja arkuutta selkään. Lisäksi hänelle tuli vaikea ruumiinvamma, sillä hänen oikean käden värttinähermoon tuli halvausoire.

Osti seksiä

Syytetty kiisti syytteet oikeudessa. Hänen mukaansa heille tuli vanhuksen kanssa riitaa, koska mies ei maksanutkaan sovittua 100 euroa seksistä. Maowin mukaan seksistä oli sovittu yhdessä.

Maow oli tavannut vanhuksen kanssa kerran aikaisemmin.

Oikeudenkäynnissä ilmeni, että vanhus oli ennen tätä ostanut seksiä nuoremmilta miehiltä. Todistajan mukaan myös ”somalikundi” liittyi seksin ostoon.

Erityisen julmaa

Oikeus katsoi, että väkivaltaisen teon pitkä kesto, väkivallan muodot puolustuskyvytöntä uhria kohtaan ja useat tappouhkaukset osoittivat Maowin tarkoitusta aiheuttaa vanhukselle kuolemanpelkoa, hengenahdistusta, kärsimystä ja kipua. Teko osoitti oikeuden mukaan Maowissa erityistä julmuutta.

Maowille tehtiin syyttäjän vaatimuksesta mielentilatutkimus, jonka mukaan hän oli syyntakeinen. Maowille tehtiin myös vaarallisuusarvio, jossa todettiin, että hän on altis turvautumaan väkivaltaan erimielisyystilanteissa ja päihteiden käyttö lisää huomattavasti riskiä impulsiiviselle käytökselle.

Niuvanniemen sairaalan ylilääkärin mukaan Maowia on pidettävä erittäin vaarallisena toisen hengelle, terveydelle ja vapaudelle.

Oikeuden tuomiosta ilmenee, että Maow on tullut Suomeen toukokuussa 2008. Vuonna 2009 hänelle myönnettiin jatkuva oleskelulupa toissijaisen suojelun perusteella kesään 2013 saakka. Maahanmuuttovirasto ei määrännyt elokuussa 2013 Maowia karkotettavaksi maasta.

Vuoden 2013 helmikuussa Maowia tutkittiin psykiatrisessa vankisairaalassa. Lisäksi häntä on hoidettu oikeuspsykiatrian osastolla.

Oikeus tuomitsi Maowin maksamaan 80-vuotiaalle miehelle kipukorvauksia 3 000 euroa ja kärsimyksestä 10 000 euroa.

Tuomiosta uutisoi ensimmäisenä MTV.